প্রতিবারের মতো এবারো শহরের স্কুলগুলোর ভাল ও ঈর্ষণীয় ফলাফল অব্যাহত রয়েছে। এসএসসির ফল প্রকাশের সঙ্গে সঙ্গে ভাল ফল করা স্কুলগুলোতে নেমে আসে আনন্দের বন্যা । সকাল থেকেই মুখরিত হয়ে ওঠে এসব স্কুল প্রাঙ্গণ। ফল  প্রকাশের পর সেখানকার অভিভাবক, ছাত্র-ছাত্রীরা আবেগে আপ্লুত হয়ে পড়ে। একে-অপরকে জড়িয়ে ধরে আনন্দের বৃত্ত তৈরি করে। বাদ্য বাজিয়ে, হৈ-হুল্লোড় করে হাতে হাত রেখে নেচে-গেয়ে আনন্দ ভাগাভাগি করে জিপিএ-৫ প্রাপ্ত শিক্ষার্থী, অভিভাবক ও শিক্ষক-শিক্ষিকারা। পরীক্ষার ফল প্রকাশের সঙ্গে সঙ্গেই মিষ্টির দোকানগুলোতে মিষ্টি কেনার ধুম লেগে যায়। অল্প সময়ের মধ্যেই শূন্য হয়ে যায় অধিকাংশ দোকানের মিষ্টি। অনেক অভিভাবককে মিষ্টির দোকান থেকে শূন্য হাতে ফিরতে হয়। সকাল থেকে তাপদাহ উপেক্ষা করে শিক্ষার্থী ও অভিভাবকরা কাঙ্ক্ষিত ফলের জন্য অপেক্ষা করতে  থাকে। তাদের অপেক্ষার প্রহর যেন আর শেষ হয় না। শেষ পর্যন্ত তা ধরা দেয় বেলা ১টায়। স্কুলের দেয়ালে দেয়ালে টাঙ্গিয়ে দেয়া হয় ফলাফল। এরপরই অভিভাবক-শিক্ষার্থীরা হুমড়ি খেয়ে পড়ে ফল জানার জন্য। কাঙ্ক্ষিত ফলাফল অর্জন করতে পেরে অনেকের চোখেই নেমে আসে আনন্দের অশ্রু। আবার আশানুরূপ ফল অর্জন করতে না পেরে অনেকে কান্নায় ভেঙে পড়ে। শিক্ষকরা ভাল ফলাফলের জন্য শিক্ষার্থী ও অভিভাবকদের অভিনন্দন জানান।